Summa facultatum diversarum plantarum
Summa facultatum diversarum plantarum (Arabice كتاب الجامع لأشتات النبات, plenius كيتاب الجامع لصفات أشتات النبات وضروب أنواع المفردات (Kitāb al-ǧāmiʿ li ṣifāt aštāt al-nabāt wa-ḍurūb anwāʿ al-mufradāt, scilicet "Summa facultatum diversarum plantarum specierumque variarum simplicium medicamentorum") est opus de plantis medicinalibus medio saeculo XII scriptum ab Edrisio, erudito Arabico Siciliano. Quod opus Arabice tantum usque hodie divulgatum est. Duae recensiones exstant, quae ambae in editione fac-simile a Fuat Sezgin(de) collegisque anno 1995 divulgata legi possunt. Recensio Constantinopolitana (MS. Fātiḥ 3610) descriptiones plantarum vel simplicium 610 continet. Quaque descriptione nomina in linguis fere duodecim subiunguntur. Recensio Teheranensis (MS. Majlis-i Sanā 18120), nominibus plurilinguibus omissis, fontes rerum botanicarum pharmacologicarumque nominatim citat. Glossaria recensionis Constantinopolitanae linguas Hebraicam, Syriacam, Latinam, Hispanicam, Arabicam Siciliae, Arabicam Vandalitiae, Francogallicam, Graecam, Hindicam, Persicam, Carduchicam, Turcicam, Libycam, vel Barbaricam comprehendit.